Нов български университет

Нов български университет (съкратено НБУ) е български частен университет. Основната му база е разположена в София, в няколко корпуса, като притежава и други академични бази из страната, а също и собствена университетска библиотека в София – Библиотека на НБУ. Университетът разполага със собствено издателство. В Нов български университет се обучават годишно около 10 000 студенти в над 50 бакалавърски, около 100 магистърски и 35 докторски програми, обновявани всяка година според изискванията на пазара на труда и академичните търсения на общността на НБУ. Образователната философия на НБУ се основава на либералната идея за образование, свързващо придобиването на знания и професионалното специализиране с общото духовно развитие и етични стойности. Мисията на Нов български университет е: ориентиран към своите студенти като изгражда цялостни, независими, предприемчиви, и социално отговорни личности, чрез споделено лидерство между студенти и преподаватели; иновативен и предприемчив в развитието на университетското образование, научните изследвания и творчеството чрез общо класическо, интердисциплинарно и специализирано обучение, и научни изследвания и творческа дейност в отворени международни мрежи; развиващ университетската общност като разпознава, уважава и насърчава талантите и приносите на студентите, преподавателите и администрацията; отворен към външната среда със своя академичен потенциал и реагиращ на социалните и икономическите промени като участва в тях със свои проекти. Девизът на университета е Ne varietatem timeamus („Да не се боим от разнообразието“). История Авторът на идеята за Нов български университет е проф. Богдан Богданов. Той е създател на университета като продължение на Дружеството за нов български университет, заедно с организационен комитет от учени, изследователи и предприемачи, като „Целта на дружеството е да проучва, разработва и прилага нови образователни подходи и програми, на основата на които да бъде създадена нова и алтернативна образователна институция, адекватна на демократичните промени в България след 1989“. Проф. Богданов е председател на Настоятелството и изпълняващ длъжността ректор на НБУ от основаването му до 1995 г. Университетът е учреден на 18 септември 1991 година с Решение на Седмото велико народно събрание. НБУ получава институционална акредитация от Националната агенция за оценяване и акредитация за максималния период в три поредни акредитации – през 2001 г., през 2006 г. и през 2013 г. През 2004 година университетът е акредитиран и от The Open University във Великобритания. Нов български университет въвежда за първи път в България кредитната система; обучението по образователните степени специалист, бакалавър и магистър; дистанционното и продължаващото обучение; електронното обучение. Личности със световна известност са почетни доктори и почетни професори на НБУ, сред които: Александър Фол, Вера Мутафчиева, Жан-Пиер Вернан, Жил Липовецки, Милчо Левиев, Ричард Рорти, Робърт Йънг, Райна Кабаиванска, лорд Ралф Дарендорф, Волфганг Изер, Томас Сибиък, Стив Форбс и др. През 2014 г. режисьорът Атанас Киряков посвещава документалния си филм „Остров на надеждата“ на Нов български университет. Ректори Университетска структура Учебен процес Обучението в НБУ се организира от факултети и центрове за продължаващо обучение. Факултетите предоставят образователните степени. Те осигуряват свързването на изследователската научна дейност с нейната практическа реализация. Центровете за продължаващо обучение предоставят система от академични лекции, курсове, учебни програми и майсторски класове и осигуряват обучение за учащи от различни възрасти и професии. Основните учебни звена са следните: Факултет за базово образование Бакалавърски факултет Магистърски факултет Факултет за дистанционно, електронно и надграждащо обучение Училище за професионално и продължаващо обучение Изследвания и творческа дейност Изследователската и творческата дейност се организират от департаментите и изследователските центрове. Департаментите обединяват преподаватели и изследователи от едно научно направление и свързват НБУ с извънуниверситетски дейности, организации и др. Те работят по национални и международни проекти, предлагат нови учебни програми и се грижат за тяхното развитие, привличат нови преподаватели и следят за качеството на обучението. Департаменти Центрове Фондация „За Нов български университет“ Фондация „За Нов български университет“ (ФНБУ) е нестопанска организация, независима от университета, но създадена за подпомагане на неговата дейност. Основана е от Богдан Богданов за извършване на дейности в частна полза през 2000 година. Мисията на фондацията е да допринесе в процеса на развитие, преобразуване и модернизиране на българската образователен система в сходство със съвременните образователни и научни тенденции. Фондацията се управлява от 2 органа – Управителен съвет и председател (д-р Георги Текев). Основните цели на Фондацията са свързани с ценностно развитие на гражданското обществото, реформиране на образователната и научна политика, утвърждаване на нов тип висше образование, разработване на алтернативни и нови образователни подходи, програми и звена, развитие на библиотечните колекции и ресурси на образователни и научни институции, подпомагане на изявени и социално слаби студенти и докторати и др. Проекти „Програма за обучение по европейските структурни фондове – управление на проекти“, 2001 г. – издаден е сборник „Европейските структурни фондове – програмиране и процедурен механизъм“, в който са представени материали от изминалото обучения. „Summer Work Program in USA“, 2001 г. „Укрепване на капацитета на Министерството на труда и социалната политика да управлява финансирани от ЕС програми и проекти“, 2002 г. „Tracing Roads Across“ (ПРЕСЕЧНИ ПЪТИЩА), 2003 г. – 2006 г. „Насърчаване на иновациите в сектора на индустриалната информатика и вградените компютърни системи (Embedded Systems) чрез изграждане на мрежа за сътрудничество“. Програми Бакалавърски Всички бакалавърски програми на Нов български университет се обявяват в електронния каталог на университета. Магистърски Всички магистърски програми на Нов български университет се обявяват в електронния каталог на университета. Докторски Всички програми на Нов български университет се обявяват в електронния каталог на университета. Рейтинг Към октомври 2014 г. изследване на испанския Висш съвет за научни изследвания поставя Нов български университет на 2078-о място в света по качество, като той изпреварва всички български университети с изключение на Софийския университет. В изданието на Рейтинговата система на висшите училища през 2014 г. НБУ е в ТОП 5 на всички направления, в които обучава студенти. През 2014 г. университетът се изкачва още веднъж и вече е в ТОП 4 на всички направления, в които обучава студенти. Това го поставя в лидерска позиция в страната, в сравнение с тясно специализирани висши училища или университети с над 100-годишна история и събирани с десетилетия библиотеки. НБУ е най-динамично развиващият се университет в България, който изгражда и нови корпуси и разкрива нови филиали и центрове. Алианс на реформаторските университети (ERUA) Нов български университет е член на международния университетски консорциум „Алианс на реформаторските университети“ – ERUA (European Reform University Alliance) заедно с още четири млади европейски реформаторски висши училища – Университета Париж-VIII Сен-Дени (Франция), Университета Констанц (Германия), Университета Роскилде (Дания) и Егейския университет (Гърция). Петте университета са известни с програмите си в областта на социалните науки. Инициативата „Европейски университети“, част от която е ERUA, е подкрепена от Европейската комисия и предвижда обединяване на висшите учебни заведения в Европейския съюз. Библиотека на НБУ Библиотеката на Нов български университет е създадена през 1995 г. Тя разполага със съвременни технологични съоръжения и достъп до 26 световни електронни бази данни. Удостоена е с национална награда „Христо Г. Данов“ в категория „Библиотеки и библиотечно дело“ (2007). Университетски театър Университетът има собствен театър, наречен „Университетски театър на НБУ“, по-рано известен като „Театър на голия охлюв“. Създаден е през 2000 г. като самостоятелна структурна единица в рамките на Нов български университет. Театърът има за цел да представя разработки на преподаватели и студенти от Нов български университет, както и да създава творчески партньорства в национален и международен контекст. Театърът разработва следните направления: Научноизследователски проекти; Собствени продукции и копродукции; Представяне на учебни продукти в публични пространства; Тренингови и семинарни сесии в областта на съвременните театрални теории и практики. Носител на различни национални и международни награди за професионално и студентско творчество. През февруари 2010 г. официално е открита Университетската театрална база, която приютява странстващата практика на Театъра на голия охлюв. Залата е полифункционална, с възможности за представяне на театрални спектакли, кинопрожекции, концерти, лекции, дебати и т.н. Капацитетът ѝ е 120 места, разположени амфитеатрално. Осветителната, аудио- и мултимедийната система имат възможност да се преконфигурират – в зависимост от разположението на публиката и от игралното пространство. Аудиосистемата е снабдена с Dolby surround, което позволява прожектирането на филми с качествен звук. В залата е изградена високотехнологична климатична инсталация, прокаран е жичен и безжичен интернет. Галерия УниАрт Галерия УниАрт на Нов български университет е открита на 19 май 2012 г. в Нощта на музеите в София. По-голямата част от изложените експонати са дарение от семейството на Божидар Данев, изпълнителен председател на Българската стопанска камара и член на Настоятелството на НБУ. Радио-телевизионен център Университетът разполага със собствен Радио-телевизионен център, който се администрира от Бакалавърския факултет. Центърът е открит на 1 октомври 2020 г. Звеното работи активно и по външни проекти. Спортна база на НБУ Университетът разполага с игрище на открито за мини футбол с изградени спортни съоръжения за волейбол, бадминтон и хандбал. Настилката му е от изкуствена трева Edel grass. Има осветление. Академични цветове Академичните цветове на НБУ са тъмносиньо и златно. Източници Външни препратки Сайт на НБУ Сайт на галерия УниАрт За НБУ на страницата на Богдан Богданов Каталог на най-добрите студенти на НБУ за 2012 г. (PDF формат) Архив на оригинала от 2013-05-16 в Wayback Machine. Разходка с дрон в НБУ (видео), YouTube, публикувано от New Bulgarian University на 9.12.2016 г.